**Prevod slavnostnega govora**

**predsednice Republike Slovenije Nataše Pirc Musar**

**na slovesnosti ob začetku zasedanja**

**Mladinskega parlamenta Alpske konvencije 2024**

Kamnik, 12. marec 2024

Velja govorjena beseda.

*Spoštovani ravnatelj Gimnazije in srednje šole Rudolfa Maistra Kamnik,*

*spoštovani župan Občine Kamnik,*

*spoštovani profesorji in sodelavci Gimnazije in srednje šole Rudolfa Maistra Kamnik,*

*spoštovani delegati Mladinskega parlamenta Alpske konvencije 2024,*

*gospe in gospodje.*

*Ker Slovenija v tem dvoletnem obdobju predseduje Alpski konvenciji, me veseli, da Kamnik tokrat že drugič gosti vse vas iz različnih alpskih držav. Vesela sem, da vas lahko pozdravim, dragi delegati Mladinskega parlamenta Alpske konvencije 2024, na vašem vsakoletnem srečanju, tokrat v Sloveniji.*

*Splošna tema letošnjega zasedanja, zavarovana naravna območja, odlično sovpada z letošnjim praznovanjem 100-letnice Triglavskega narodnega parka kot našega najstarejšega in največjega zavarovanega naravnega območja.*

*Slovenci smo ponosni na svoje gore in planinski način življenja. Pohodništvo je cenjena dejavnost ob koncu tedna, s katero odkrivamo in osvajamo različne gorske vrhove. Na voljo je neskončno možnosti za pohodništvo; v času virtualne "resničnosti" in takojšnje zadovoljitve, ki ju ponujajo pametni telefoni, pomeni pohodništvo povezovanje z naravo in vztrajnost.*

*Ker prihajate iz alpskih dežel, sem prepričana, da se to globoko odraža tudi v vaših tradicijah in kulturah.*

*Naše dežele zelo cenijo tudi zimske športe. Žal težko najdemo športe, ki bi jih podnebne spremembe tako prizadele kot smučanje, tek na smučeh, smučarske skoke in druge zimske športe. Zimski dež namesto snega je posledica segrevanja ozračja in je uničujoč za alpske regije, ki so tradicionalno močno odvisne od zimskega turizma.*

*Lansko poletje smo imeli velike poplave, ki so še en izraz spreminjanja vremenskih vzorcev zaradi podnebnih sprememb. Mesto Kamnik z okolico je bilo med kraji, ki so jih poplave najhuje prizadele.*

*Tako je tudi to odličen primer nujnosti Alpske konvencije. V ta zapleteni sistem mednarodnih sporazumov in zavez smo se prostovoljno vključili prav zato, da bi sodelovali pri varstvu in upravljanju vseh pomembnih čezmejnih vprašanj. Vrednost Alpske konvencije je v tem, da obravnava alpsko gorovje kot trdno geografsko celoto, ki presega državne meje.*

*Spoštovani delegati, nocoj želim poudariti še nekaj.*

*To je pomembnost prepoznati in sprejeti iskrico, ki jo imamo vsi v sebi. Da jo negujemo in jo prižgemo s pogumom za sodelovanje pri nečem, kar vam resnično veliko pomeni. Demokratična udeležba je civilizacijski dosežek, ki nam to omogoča. In vi, moji dragi mladi prijatelji, ste nepogrešljivi del tega.*

*Mladinski parlament Alpske konvencije že skoraj dve desetletji združuje dijake in učitelje, ki jim je resnično mar za blaginjo in trajnostni razvoj regije. To je nekaj, kar tudi mene navdušuje in kar je veliko prispevalo k moji odločitvi, da vstopim v politiko.*

*Dejstvo, da ste nocoj tukaj, to potrjuje. Ko gledam vsakega izmed vas tu v dvorani, vidim pogum in zagnanost. Čeprav ste mladi, vaša udeležba pomeni, da ste pripravljeni dejavno sodelovati pri oblikovanju družbe in zagotoviti, da bo regija postala boljši prostor za življenje in razvoj – za ljudi, živali, drevesa in rastline, za naše okolje.*

*Ste prihodnji voditelji svoje generacije in arhitekti naše prihodnosti. Naj gre za blaženje podnebnih sprememb in prilagajanje nanje, kulturno dediščino, mednarodno ali domačo politiko, znanost, finance, gospodarstvo, umetnost, obrt ali šport, imate priložnost, da zaznamujete svojo generacijo in oblikujete boljšo prihodnost. Mladinski parlament Alpske konvencije je lahko za nekatere med vami prvi korak. Nekaj pa je jasno: to je le eden od številnih korakov, ki bodo oblikovali vas in vašo dediščino.*

*Torej, le naprej – bodite ustvarjalni, drzni, tvegajte, bodite premišljeni, obzirni in prijazni. Potrudite se po svojih najboljših močeh. Ne morem si zamisliti boljše spodbude od citata predanega Evropejca Jacquesa Delorsa, ki je umrl lani in nam zapustil močno sporočilo: "Ne bodite pesimist. Ali optimist. Bodite aktivist."*

*Na koncu bi rada izrazila svoje občudovanje in hvaležnost vsem učiteljem in mentorjem, ki so sodelovali pri tem projektu od njegovega začetka leta 2006. Njegovima ustanoviteljicama, gospe Irmgard Senhofer in gospe Claudii Rauchegger, vsem iz vseh sodelujočih šol in širše, ki so pripomogli k rasti projekta; vsem iz letošnje šole gostiteljice in tistim, ki bodo projekt nadaljevali v prihodnjih letih. Posebna zahvala gre staršem, ki spodbujajo in podpirajo svoje otroke pri tem projektu, in tistim, ki so odprli svoje domove udeležencem iz tujine.*

*Nazadnje, vendar najpomembneje, se vam, dragi delegati Mladinskega parlamenta Alpske konvencije 2024, zahvaljujem za povabilo k sodelovanju na letošnjem zasedanju, predvsem pa za pogum in odločitev, da Alpsko regijo korak za korakom spreminjate v boljši kraj.*

*Želim vam živahne in pronicljive razprave, ustvarjalne ideje ter veliko priložnosti za pridobivanje novega znanja in izkušenj; za sklepanje novih in negovanje starih prijateljstev.*

*Veliko sreče vsem!*